Broj: 711-I-1993-P-285-20/21-04-17

Zagreb, 29. listopada 2021*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Maria Pilona, zamjenika gradonačelnika Grada Požege do 26. svibnja 2021.,** na 147. sjednici, održanoj dana 29. listopada 2021., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Maria Pilona, zamjenika gradonačelnika Grada Požege do 26. svibnja 2021, zbog moguće povrede članka 7. stavka 1. podstavka d) ZSSI-a, koja proizlazi iz primanja plaće za obnašanje navedene dužnosti te istodobnog primanja naknade za obavljanje funkcije predsjednika Skupštine trgovačkog društva Tekija d.o.o., u razdoblju od rujna 2013. do veljače 2014., u ukupnom iznosu od 6.466,67 kn.**
2. **Poziva se dužnosnik Mario Pilon da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na navode iz obrazloženja ove odluke koji se na njih odnose.**

Obrazloženje

U Povjerenstvu je pod brojem 711-U-4610-P-285/20-01-3 dana 18. prosinca 2020. podnesena anonimna prijava mogućeg sukoba interesa protiv dužnosnika Maria Pilona, zamjenika gradonačelnika Grada Požege do 26. svibnja 2021., povodom koje je otvoren predmet P-285/20.

U navedenoj se prijavi u bitnome navodi da dužnosnik Mario Pilon od 2013. profesionalno obnaša dužnost zamjenika gradonačelnika Grada Požege te da je istodobno u duljem vremenskom razdoblju obavljao funkciju predsjednika Skupštine trgovačkog društva Tekija d.o.o. u većinskom vlasništvu Grada Požege. Navodi se da je dužnosnik za obavljanje iste funkcije primao mjesečnu naknadu u iznosu od 2.000,00 kn, te da postoji mogućnost da je istu dijelom, plaćanjem u ratama, vratio istom trgovačkom društvu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Mario Pilon obnašao dužnost zamjenika gradonačelnika Grada Požege u mandatima 2013. – 2017. i 2017. – 2021., odnosno da je istu dužnost prestao obnašati 26. svibnja 2021.

U izvješću o imovinskom stanju koje je dužnosnik podnio Povjerenstvu 26. lipnja 2017. povodom ponovnog izbora na dužnost zamjenika gradonačelnika Grada Požege u mandatu 2017. – 2021., dužnosnik je naveo da istu dužnost obnaša profesionalno, uz navođenje podataka o plaći koju za to prima.

Uvidom u podatke sudskog registra nadležnog Trgovačkog suda u Osijeku, Stalna služba u Slavonskom Brodu utvrđeno je da je pod matičnim brojem subjekta 050029429, upisano trgovačko društvo TEKIJA d.o.o., čiji je jedan od osnivača Grad Požega.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi navedenoga Zakona, stoga je dužnosnik Mario Pilon povodom obnašanja dužnosti zamjenika gradonačelnika Grada Požege obvezan postupati sukladno odredbama ZSSI-a.

U svrhu stjecanja vlastitih saznanja mogućeg sukoba interesa, Povjerenstvo je dopisom Broj: 711-I-26-P-285-20/21-02-17 od 5. siječnja 2021. od trgovačkog društva TEKIJA d.o.o. zatražilo očitovanje na okolnosti obavlja li dužnosnik Mario Pilon, zamjenik gradonačelnika Grada Požege, funkciju člana Skupštine trgovačkog društva Tekija d.o.o., ako da od kada je obavlja, te koliko iznosi ukupna vrijednost isplaćene naknade u svakoj godini, zajedno sa dokumentacijom koja se odnosi na isplatu navedene naknade.

Navedeno trgovačko društvo očitovalo se dopisom Broj: 3.1-40-2/21 KP od 18. siječnja 2021. u kojem se navodi da dužnosnik obavlja funkciju člana Skupštine trgovačkog društva TEKIJA d.o.o. kao predstavnik Grada Požege, temeljem rješenja o imenovanju člana Skupštine TEKIJA d.o.o. Požega od 24. lipnja 2013. te da mu je mandatno razdoblje produženo rješenjem o imenovanju člana Skupštine TEKIJA d.o.o. od 5. srpnja 2017.

Nadalje se navodi da je funkciju predsjednika Skupštine započeo obavljati temeljem Odluke Skupštine Društva od 25. rujna 2013. i da mu je za ovu funkciju isplaćivana naknada u iznosu od 2.000,00 kn neto mjesečno, sukladno Društvenom ugovoru TEKIJA d.o.o. i Odluci o visini naknade članovima Nadzornog odbora i predsjednika Skupštine. Ukupno je dužnosniku u 2013. isplaćen iznos naknade od 4.466,67 kn neto, u 2014. iznos d 2.000,00 kn, a u razdoblju od 2015. pa nadalje naknada nije isplaćivana.

 U očitovanju se ističe da je dužnosnik putem nadležnih službi 30. siječnja 2014. Povjerenstvu podnio zahtjev za mišljenjem kojim, između ostalog, traži može li uz primanje plaće istodobno primati naknadu za obavljanje funkcije predsjednika Skupštine Tekija d.o.o., odnosno je li to protivno aktima kojima se uređuje sukob interesa, budući da profesionalno obnaša dužnost zamjenika gradonačelnika. Iznosi se da je, nakon što je od Povjerenstva zaprimio očitovanje u kojem se tumači da istodobno primanje naknade predstavlja povredu članka 7. stavka 1. podstavka d) ZSSI-a, dužnosnik 20. veljače 2014. podnio pisanu izjavu trgovačkom društvu kojom se odriče prava na isplatu naknade u iznosu od 2.000,00 kn mjesečno u svoju korist te korist bilo koje treće osobe, a koja mu pripada povodom obavljanja funkcije predsjednika Skupštine Tekija d.o.o. te da je 21. veljače 2014. izvršio povrat naknada koje su mu bile isplaćene, i to uplatom iznosa od 6.466,67 kn na poslovni račun Tekija d.o.o. Zaključno se napominje da od tog dana dužnosniku ova naknada više nije isplaćivana.

 Očitovanju su priloženi rješenje o imenovanju člana Skupštine Tekija d.o.o. Požega, KLASA: 080-08/13-01/6, URBROJ: 2177/01-02/01-13-9 od 24. lipnja 2013., rješenje o imenovanju člana Skupštine Tekija d.o.o., KLASA: 021-05/17-03/13, URBROJ: 2177/01-01/01-17-2 od 5. srpnja 2017., Odluka o imenovanju predsjednika Skupštine Društva Tekija d.o.o. br. 3.1.-1260-3/13 od 25. rujna 2013., Odluka Skupštine Tekija d.o.o. o visini naknade članovima Nadzornog odbora i predsjednika Skupštine br. 3.1.1984/02 od 29. listopada 2002., zahtjev za davanjem mišljenja u svezi članstva dužnosnika Grada Požege u Skupštini trgovačkog društva od 30. siječnja 2014., očitovanje Povjerenstva za odlučivanje o sukobu interesa, br. Mo-23/14 od 14.veljače 2014. te Izjava o odricanju prava na isplatu naknade za obavljanje funkcije predsjednika Skupštine Tekija d.o.o. od 19. veljače 2014.

Člankom 7. stavkom 1. podstavkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

Iz očitovanja i dokumentacije utvrđeno je da je dužnosnik nakon stupanja na dužnost zamjenika gradonačelnika Grada Požege, koju je obnašao profesionalno uz primanje plaće, 24. lipnja 2013. imenovan za člana Skupštine trgovačkog društva Tekija d.o.o. te da je, nakon što je 25. rujna 2013. imenovan za predsjednika Skupštine tog društva, za obavljanje iste funkcije primao mjesečnu naknadu od 2.000,00 kn, pri čemu je ukupno do veljače 2014. primio iznos od 6.466,67 kn. Ovu je funkciju dužnosnik obavljao kao predstavnik Grad Požege u Skupštini trgovačkog društva kojemu je Grad Požega suosnivač te je stoga njezino obavljanje povezano s obnašanjem dužnosti zamjenika gradonačelnika Grada Požege.

Nakon što je Povjerenstvo dalo očitovanje Mo-23/14 od 14. veljače 2014. u kojem se dužnosniku ukazalo da je primanje naknade za sudjelovanje u radu Skupštine trgovačkog društva Tekija d.o.o. uz primanje plaće za obnašanje dužnosti zamjenika gradonačelnika suprotno članku 7. stavku 1. podstavku d) ZSSI-a, prema navodima očitovanja navedenog trgovačkog društva, dužnosnik je prestao primati navedenu naknadu te je u cijelosti izvršio povrat do tada ostvarenog iznosa naknade.

Iz ovakvog navoda proizlazi da je dužnosnik Mario Pilon u razdoblju u kojem je primao plaću za obnašanje dužnosti zamjenika gradonačelnika Grada Požege istodobno od rujna 2013. do veljače 2014. primao naknadu za obavljanje funkcije predsjednika Skupštine trgovačkog društva Tekija d.o.o. u mjesečnom iznosu od 2.000,00 kn, za koju se navodi da je u cijelosti vraćena, ali ova tvrdnja ničime nije potkrijepljena.

Obzirom da je dužnosnik u istom razdoblju primao plaću za dužnost zamjenika gradonačelnika Grada Požege te da obavljanje funkcije predsjednika Skupštine trgovačkog društva Tekija d.o.o. proizlazi iz obavljanja navedene dužnosti, opisane okolnosti upućuju na moguću povredu članka 7. stavka 1. podstavka d) ZSSI-a.

Povjerenstvo će nakon pokretanja postupka od trgovačkog društva Tekija d.o.o. zatražiti dokaz o povratu ostvarenog iznosa naknade od 6.466,67 kn, kao bitnom elementu koji može biti od utjecaja na sankciju.

Sukladno članku 39. stavku 3. ZSSI-a, poziva se dužnosnik Mario Pilon da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka pod točkom I., kao i na ostale navode iz obrazloženja odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Mario Pilon, osobnom dostavom
2. Objava na internetskoj stranici Povjerenstva
3. Pismohrana